বাংলাদেশে সবচেয়ে বড় নাশকতাটি কৃষি,শিল্প,বাণিজ্য বা অর্থনীতিতে হচ্ছে না। বরং সেটি হচ্ছে শিক্ষাঙ্গণে। জীবননাশী সবচেয়ে হিংস্র জীবগুলো বাংলাদেশের বনেজঙ্গলে বেড়ে উঠেনি,বেড়ে উঠেছে কলেজ­-বিশ্ববিদ্যালয়ে। সম্প্রতি যে পশুগুলো বিশ্বজিং দাশের জীবন কেড়ে নিল তারা সুন্দর বন থেকে বেরুয়নি,ডাকাত দল থেকেও আসেনি। বরং এসেছিল বিশ্ববিদ্যালয়ের ক্যাম্পাস থেকে। বাংলাদেশের বনেজঙ্গলে হিংস্রপশুর সংখ্যা কমে গেলে কি হবে,মানবরূপী এ পশুদের সংখ্যা পঙ্গপালের ন্যায় বেড়েছে। বাংলাদেশ যে কারণে দূর্নীতিতে বিশ্বে ৫ বার প্রথম স্থান অধিকার করেছে -সেটি দেশের জলবায়ু,মাঠ-ঘাট ও আলোবাতাস নয়। মানুষ কি খায়,কি পান করে বা কি পরিধান করে –সে কারণেও নয়। বরং কারণটি হলো দেশের শিক্ষা­ব্যবস্থা। দেশের মানুষ কীরূপ ধ্যান-ধারণা ও চরিত্র নিয়ে বেড়ে উঠবে,কীরূপ সংস্কৃতি নির্মিত হবে বা দেশ কোন দিকে যাবে -সে গুরুত্বপূর্ণ বিষয়গুলি তো নির্ধারিত হয় শিক্ষানীতি থেকে।